## Uredba o kakvoći biogoriva

### NN 141/2005 (30.11.2005.), Uredba o kakvoći biogoriva

# VLADA REPUBLIKE HRVATSKE

**2651**

Na temelju članka 38. stavka 2. Zakona o zaštiti
zraka (»Narod­ne novine«, broj 178/2004), Vlada Republike Hrvatske je na
sjednici održanoj 24. studenoga 2005. godine donijela

## UREDBU

### O KAKVOĆI BIOGORIVA

Članak 1.

Ovom se Uredbom propisuju granične vrijednosti
značajki kakvoće biogoriva koja se stavljaju u promet
na domaće tržište, način utvrđivanja kakvoće biogoriva
te način dokazivanja sukladnosti.

Članak 2.

Ova Uredba ima za cilj staviti u promet na
domaće tržište biogoriva i druga obnovljiva goriva
propisane kakvoće kao zamjene za dizelsko gorivo ili benzin za potrebe
prijevoza, u ostvarivanju ciljeva ispunjavanja obveza vezanih uz promjenu
klime, sigurnosti opskrbe energijom koja pogoduje okolišu i promicanja
obnovljivih izvora energije.

Članak 3.

U smislu ove Uredbe:

– biogoriva su tekuća ili
plinska goriva za potrebe prijevoza, proizvedena iz biomase;

– biomasa je biorazgradivi dio proizvoda, otpada
i ostataka proizvedenih u poljoprivredi (uključujući tvari biljnoga i
životinjskoga podrijetla), u šumarstvu i srodnim industrijama, kao i biorazgradivi
dio industrijskoga i komunalnoga otpada;

– druga obnovljiva goriva su obnovljiva goriva,
osim biogoriva, koja potječu iz obnovljivih izvora
energije, kako je utvrđeno Direktivom 2001/77EZ, i koja se koriste za potrebe
prijevoza;

– energetski sadržaj je donja ogrjevna
vrijednost goriva;

– dobavljač je proizvođač i/ili uvoznik, odnosno
trgovac gorivom;

– pošiljka je određena količina biogoriva koja se dostavlja auto-cisternom, željezničkom
cisternom ili brodom od dobavljača do prodajnog mjesta.

Članak 4.

Proizvodi koji se smatraju biogorivima
jesu:

– bioetanol: etanol
koji se proizvodi od biomase i/ili biorazgradivoga dijela otpada, da bi se
koristio kao biogorivo;

– biodizel: metilni ester masnih kiselina (FAME) koji se proizvodi od biljnog
ili životinjskog ulja, koji ima svojstva dizela, da bi se koristio kao biogorivo;

– bioplin: plinsko
gorivo koje se proizvodi od biomase i/ili od biorazgradivoga dijela otpada,
koje se može pročistiti do kvalitete prirodnoga plina, da bi se koristilo kao biogorivo, ili generatorski plin;

– biometanol: metanol
koji se proizvodi od biomase, da bi se koristio kao biogorivo;

– biodimetileter: dimetileter koji se proizvodi od biomase, da bi se koristio
kao biogorivo;

– bio-ETBE: (etil-terc-butil-eter): ETBE koji se proizvodi na bazi bioetanola. Volumni postotak bio-ETBE-a koji se računa kao biogorivo je 47 %;

– bio-MTBE (metil-terc-butil-eter): gorivo koje se proizvodi na bazi biometanola. Volumni postotak bio-MTBE-a koji se računa kao
biogorivo je 36 %;

– sintetička biogoriva:
sintetički ugljikovodici ili mješavine ugljikovodika, koji su proizvedeni od
biomase;

– biovodik: vodik koji
se proizvodi od biomase, i/ili od biorazgradivoga dijela otpada, da bi se
koristio kao biogorivo;

– čisto biljno ulje: ulje koje se proizvodi od
biljaka uljarica prešanjem, ekstrakcijom ili sličnim postupcima, sirovo ili
rafinirano, ali kemijski neizmijenjeno, u slučajevima kada je kompatibilno s
određenim tipovima motora i odgovarajućim uvjetima u pogledu emisije.

Članak 5.

Biogoriva koja se stavljaju u
promet na domaće tržište su:

– eurodizel koji
sadrži najviše 5 % (v/v) biodizela i koji udovoljava
propisanim graničnim vrijednostima značajki kakvoće prema zahtjevu norme HRN EN
590;

– biodizel koji dolazi
u obliku čistoga biogoriva ili je umiješan u visokom
postotku u tekuće naftno gorivo i koji udovoljava propisanim graničnim
vrijednostima značajki kakvoće prema zahtjevu norme HRN EN 14214;

– benzin u koji je umiješano biogorivo
u malom postotku i koje udovoljava propisanim graničnim vrijednostima značajki
kakvoće prema zahtjevu norme HRN EN 228;

– bioetanol koji je
umiješan u tekuće naftno gorivo u postotku do 85% i koji udovoljava propisanim
graničnim vrijednostima značajki kakvoće prema dokumentu CWA 15293:2005;

– bioplin koji
udovoljava propisanim graničnim vrijednostima značajki kakvoće iz članka 9. ove
Uredbe;

– čisto biljno ulje koje udovoljava propisanim
graničnim vrijednostima značajki kakvoće iz članka 10. ove Uredbe;

– tekućine dobivene iz biogoriva,
kao što je ETBE (etil-terc-butil-eter),
u kojem je postotak biogoriva kako je navedeno u
članku 4. podstavku 6. ove Uredbe.

Članak 6.

Biogoriva iz članka 5. ove
Uredbe, koja su umiješana u tekuća naftna goriva i koja prelaze graničnu
vrijednost od 5% metilnog estera masnih kiselina (FAME) ili 5% bioetanola, prilikom stavljanja u promet na domaće tržište,
moraju biti prikladno označena na svim prodajnim mjestima.

Članak 7.

(1) Granične vrijednosti značajki kakvoće eurodizela koji sadrži najviše 5 % (v/v) biodizela te metode ispitivanja tih značajki moraju
udovoljavati zahtjevu norme HRN EN 590. Za utvrđivanje količine metilnog estera
masnih kiselina (FAME) u gorivu primjenjuje se metoda ispitivanja HRN EN 14078.

(2) Granične vrijednosti značajki kakvoće biodizela koji dolazi u obliku čistoga biogoriva
ili je umiješan u visokom postotku u tekuće naftno gorivo te metode ispitivanja
za utvrđivanje propisanih graničnih vrijednosti značajki kakvoće moraju
udovoljavati zahtjevu norme HRN EN 14214.

(3) Granične vrijednosti za točku filtrabilnosti biogoriva i metodu
ispitivanja iz stavka 2. ovoga članka su:

|  |  |  |  |
| --- | --- | --- | --- |
| Značajka kakvoće | Jedinica | Granična vrijednost | Metoda ispitivanja |
| Točka filtrabilnosti: za razdoblje: | oC | najviše | HRN EN 116 |
| – od 16. 4. do 30. 9. |  | 0 |  |
| – od 1.10. do 15.11. |  | -10 |  |
| – od 1. 3. do 15. 4. |  | -10 |  |
| – od 16.11. do 29. 2. |  | -15 |  |

Članak 8.

Granične vrijednosti značajki kakvoće bioetanola koji je umiješan u tekuće naftno gorivo u postotku
do 85% moraju udovoljavati zahtjevu dokumenta CWA 15293:2005.

Članak 9.

Granične vrijednosti značajki kakvoće bioplina i metode ispitivanja su:

|  |  |  |  |  |
| --- | --- | --- | --- | --- |
| Značajka kakvoće | Metoda ispitivanja | Jedinica | Granična vrijednost | |
|  |  |  | najmanje | najviše |
| Relativna gustoća | HRN EN ISO 6976 | – | 0,55 | 0,70 |
| Ogrjevna vrijednost\* | HRN EN ISO 6976 | MJ/m3 | 30,2 | 47,2 |
| Wobb-ov indeks\* | HRN EN ISO 6976 | MJ/m3 | 46,1 | 56,6 |
| Čestice | – | – | tehnički čist | |

\*
vrijedi pri temperaturi 288,15 K i tlaku 101,325 kPa

Članak 10.

(1) Granične vrijednosti značajki kakvoće čistog
biljnog ulja i metode ispitivanja su:

|  |  |  |  |  |
| --- | --- | --- | --- | --- |
| Značajka kakvoće | Metoda ispitivanja | Jedinica | Granična vrijednost | |
|  |  |  | najmanje | najviše |
| Gustoća na 150C | HRN EN ISO 3675 HRN EN ISO 12185 | kg/m3 | 900 | 930 |
| Točka paljenja | HRN EN ISO 2719 | K | 493 | – |
| Ogrjevna vrijednost | HRN DIN 51 900 – 3 | MJ/kg | 35 | – |
| Kinematička viskoznost na 400C | HRN EN ISO 3104 | mm2/s | – | 38 |
| Količina koksnog ostatka | HRN EN ISO 10370 | *% (m/m)* | – | 0,40 |
| Jodni broj | HRN EN 14111 | g/100 g | 100 | 120 |
| Količina sumpora | HRN EN ISO 20884 HRN EN ISO 20846 | mg/kg | – | 10 |
| Ukupna onečišćenja | HRN EN 12662 | mg/kg | – | 25 |
| Kiselinski broj | HRN EN 14104 | mg KOH/g | – | 2,0 |
| Oksidacijska stabilnost na 1100C | HRN EN 14112 | h | 5,0 | – |
| Količina fosfora | HRN EN 14107 | mg/kg | – | 15,0 |
| Količina pepela | HRN EN ISO 6245 | *% (m/m)* | – | 0,01 |
| Količina vode | HRN EN ISO 12937 | *% (m/m)* | – | 0,075 |

Članak 11.

(1) Biogoriva iz
članka 5. ove Uredbe koja se stavljaju u promet na domaće tržište moraju biti
popraćena Izjavom o sukladnosti sa propisanim graničnim vrijednostima značajki
kakvoće biogoriva (u daljnjem tekstu: Izjava o
sukladnosti).

(2) Dobavljač je dužan uz pošiljku biogoriva priložiti Izjavu o sukladnosti na obrascu TBG-1.

(3) Izjavom o sukladnosti dobavljač daje pismeno
jamstvo da biogorivo odgovara graničnim vrijednostima
značajki kakvoće biogoriva propisanim ovom Uredbom.

(4) Izjava o sukladnosti u izvorniku slijedi
pošiljku, a dobavljač zadržava presliku Izjave o sukladnosti.

(5) Izjava o sukladnosti u izvorniku i preslici
moraju se čuvati godinu dana od dana izdavanja.

Članak 12.

(1) Dobavljač izdaje Izjavu o sukladnosti iz
članka 11. stavka 1. ove Uredbe na temelju izvješća o ispitivanju obavljenog u
akreditiranom laboratoriju prema zahtjevu norme HRN EN ISO/IEC 17025.

(2) Priznavanje izvješća o ispitivanju izdanog u
inozemstvu obavlja akreditirana pravna osoba koja udovoljava zahtjevu norme HRN
EN 45004, A vrste.

Članak 13.

(1) Dobavljač mora voditi evidenciju o količini
i vrsti biogoriva, čistoga ili u mješavini,
stavljenih u promet na domaće tržište.

(2) Podaci iz evidencije moraju se dostaviti
središnjim tijelima državne uprave nadležnom za zaštitu okoliša i energetiku do
31. siječnja tekuće godine za proteklu kalendarsku godinu na obrascu TBG-2.

Članak 14.

(1) U cilju osiguranja tržišta s minimalnim
udjelom biogoriva i drugih obnovljivih goriva za
potrebe prijevoza radi zaštite okoliša, nacionalni indikativni cilj je staviti
u promet na domaće tržište, do 31. prosinca 2010. godine, biogoriva
u ukupnom udjelu goriva do 5,75%.

(2) Udio biogoriva iz
stavka 1. ovoga članka izračunava se na temelju energetskog sadržaja ukupnoga
benzina i dizela prema tablici 1. ove Uredbe.

Članak 15.

Vlada Republike Hrvatske određuje, u svrhu
ostvarenja nacionalnog indikativnog cilja iz članka 14. stavka 1. ove Uredbe, godišnji
postotak biogoriva u ukupnom udjelu goriva te
godišnju količinu biogoriva koje se mora staviti u
promet na domaće tržište na usuglašeni prijedlog središnjih tijela državne
uprave nadležnih za energetiku, poljoprivredu i zaštitu okoliša.

Članak 16.

(1) Sukladno odluci Vlade Republike Hrvatske iz
članka 15. ove Uredbe, središnje tijelo državne uprave nadležno za energetiku,
po prethodno pribavljenom mišljenju središnjeg tijela državne uprave nadležnog
za zaštitu okoliša, donosi godišnji Plan stavljanja biogoriva
u promet na domaće tržište kojim se određuje obvezna godišnja količina biogoriva koju dobavljač goriva mora staviti u promet na
domaće tržište.

(2) Prva godina za koju se donosi Plan iz stavka
1. ovoga članka je 2007. godina.

Članak 17.

(1) Dobavljač mora do 31. siječnja tekuće godine
dostaviti središnjem tijelu državne uprave nadležnom za energetiku izvješće o
ispunjenju obveze iz Plana stavljanja u promet biogoriva
iz članka 16. stavka 1. ove Uredbe za proteklu kalendarsku godinu.

(2) Ako se na temelju dostavljenog izvješća iz
stavka 1. ovoga članka utvrdi da dobavljač nije ispunio obvezu iz Plana
stavljanja u promet biogoriva za proteklu kalendarsku
godinu, središnje tijelo državne uprave nadležno za energetiku donosi rješenje
kojim se dobavljač obvezuje staviti u promet u tekućoj godini utvrđenu količinu
biogoriva uvećanu za razliku količine biogoriva koja nije stavljena u promet u protekloj
kalendarskoj godini.

Članak 18.

Podaci o raspoloživosti biogoriva
i njihovom stavljanju u promet na domaće tržište objavljuju se na web
stranicama središnjih tijela državne uprave nadležnih za zaštitu okoliša i
energetiku.

Članak 19.

Tablica 1. i obrazac TBG-1 i TBG-2 s propisanim
sadržajem tiskani su uz ovu Uredbu i čine njezin sastavni dio.

Članak 20.

Stupanjem ove Uredbe na snagu prestaje važiti
članak 8. stavci 3. i 4. Uredbe o kakvoći tekućih naftnih goriva (»Narodne
novine«, br. 83/2002, 100/2004, 117/2004, 159/2004 i
98/2005).

Članak 21.

Ova Uredba objavljuje se u »Narodnim novinama«, a
stupa na snagu 1. siječnja 2006. godine.

Klasa: 351-01/05-01/09

Urbroj: 5030115-05-1

Zagreb, 24. studenoga 2005.

Predsjednik

**dr****. sc. Ivo Sanader**,
v. r.

Tablica
1.         PROSJEČNI ENERGETSKI SADRŽAJ
I PROSJEČNA     GUSTOĆA BIOGORIVA

|  |  |  |  |  |
| --- | --- | --- | --- | --- |
| VRSTA BIOGORIVA | ENERGETSKI SADRŽAJ | | GUSTOĆA | |
| vrijednost | jedinica | vrijednost | jedinica |
| Dizel | 42,60 | MJ/kg | 0,845 | kg/l |
| Biodizel | 36,90 | MJ/kg | 0,883 | kg/l |
| Čisto biljno ulje | 35,17 | MJ/kg | 0,920 | kg/l |
| Benzin | 43,85 | MJ/kg | 0,785 | kg/l |
| ETBE | 36,29 | MJ/kg | 0,744 | kg/l |
| MTBE | 34,92 | MJ/kg | 0,744 | kg/l |
| Bioetanol | 26,67 | MJ/kg | 0,794 | kg/l |
| Biometanol | 18,86 | MJ/kg | 0,797 | kg/l |
| Plin\* | 34,08 | MJ/m3 | 0,680 | kg/m3 |
| Bioplin\* | 32,64 | MJ/m3 | 0,680 | kg/m3 |

\*
vrijedi pri temperaturi 288,15 K i tlaku 101,325 kPa

OBRAZAC TBG-1

![](dodatni/356034.gif)
![](dodatni/356035.gif)
![](dodatni/356036.gif)

OBRAZAC TBG-2

![](dodatni/356037.gif)

![](dodatni/356038.gif)
![](dodatni/356039.gif)

Uredba, NN 141/2005-2651